CELEX: 62020TN0364
Language: hr
Date: 2020-06-02 00:00:00
Title: Predmet T-364/20: Tužba podnesena 2. lipnja 2020. – Danska protiv Komisije

31.8.2020   
            
            
               HR
            
            
               Službeni list Europske unije
            
            
               C 287/33
            
         
      Tužba podnesena 2. lipnja 2020. – Danska protiv Komisije
      (Predmet T-364/20)
      (2020/C 287/53)
      Jezik postupka: danski
      
         Stranke
      
      
         Tužitelj: Kraljevina Danska (zastupnici: J. Nymann-Lindegren i M. Wolff, u svojstvu agenata, i R. Holdgaard i J. Pinborg, odvjetnici)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi članak 2. Odluke Europske komisije od 20. ožujka 2020. o državnoj potpori SA.39078 – 2019/C (ex 2014/N) koju je Danska provela u korist društva Femern A/S, u dijelu u kojem se njome utvrđuje da „su mjere koje se sastoje od dokapitalizacije i kombinacije državnih zajmova i državnih jamstava u korist društva Femern A/S, koje je Danska barem djelomično nezakonito provela, državna potpora u smislu članka 107. stavka 1. Ugovora o funkcioniranju Europske unije”;
               
            
                  —
               
               
                  naloži Komisiji snošenje troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe dva tužbena razloga.
      
                  1.
               
               
                  Prvi tužbeni razlog, koji se temelji na tome da je Komisija pogrešno utvrdila da je financiranje društva Femern A/S državna potpora u smislu članka 107. stavka 1. UFEU-a.
                  Taj se prvi tužbeni razlog sastoji od četiri dijela.
                  Tužitelj, kao prvo, tvrdi da je Komisija počinila pogrešku koja se tiče prava kad je u točkama 190. do 194. pobijane odluke utvrdila da se djelatnosti društva Femern A/S ne mogu smatrati izvršavanjem javnih ovlasti. U tom pogledu, tužitelj tvrdi:
                  
                              —
                           
                           
                              da je metodologija koju je Komisija primijenila u točkama 190. do 194. da bi ocijenila mogu li se djelatnosti društva Femern A/S smatrati izvršavanjem javnih ovlasti protivna članku 107. stavku 1. UFEU-a;
                           
                        
                              —
                           
                           
                              da je, prilikom ocjene mogu li se djelatnosti društva Femern A/S smatrati izvršavanjem javnih ovlasti te jesu li zbog toga iz neobuhvaćene područjem primjene pravila EU-a o državnim potporama i tržišnom natjecanju, Komisija počinila pogrešku koja se tiče prava pridavši značaj tome postoje li privatni gospodarski subjekti čije bi se djelatnosti mogle smatrati alternativom onima društva Femern A/S i koji za sebe smatraju da su u tržišnom natjecanju s djelatnostima društva Femern; i
                           
                        
                              —
                           
                           
                              da je Komisija počinila pogrešku koja se tiče prava kad je konkretno utvrdila da se djelatnosti društva Femern A/S koje se odnose na planiranje i izgradnju prijelaza između dvije obale, te upravljanje njome, ne mogu smatrati izvršavanjem javnih ovlasti.
                           
                        Tužitelj tvrdi, kao drugo, da je Komisija počinila pogrešku koja se tiče prava kad je u točki 193. pobijane odluke utvrdila da društvo Femern A/S nudi prijevozničke usluge na tržištu u natjecanju s drugima.
                  Tužitelj tvrdi, kao treće, da je Komisija počinila pogrešku koja se tiče prava kad je u točkama 192. do 194. pobijane odluke utvrdila da je društvo Femern A/S „gospodarski subjekt” koji se vodi „ekonomskom logikom’ ‘i komercijalno iskorištava” čvrsti prijelaz.
                  Tužitelj tvrdi, kao četvrto, da je Komisija počinila pogrešku koja se tiče prava kad je u točkama 223. do 240. pobijane odluke utvrdila da se financiranjem društva Femern A/S može narušiti tržišno natjecanje i utjecati na trgovinu među državama članicama.
               
            
                  2.
               
               
                  Drugi tužbeni razlog, koji se temelji na tome da je Komisija počinila pogrešku koja se tiče prava kad je utvrdila da društvo Femern A/S izvršava gospodarsku djelatnost u tržišnom natjecanju s drugima prije nego što se čvrsti prijelaz počinje koristiti.
                  U prilog ovom tužbenom razlogu tužitelj ističe da je Komisija počinila pogrešku kad je u točki 198. pobijane odluke utvrdila da je financiranje društva Femern A/S državna potpora u smislu članka 107. stavka 1. UFEU-a čak i nakon početka izgradnje.